b'\n_START_ARTICLE_\nViktor \xc5\xa0onc (uradnik)\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je ljudsko \xc5\xa1olo v rojstnem kraju in dveletno kmetijsko \xc5\xa1olo v Mariboru. Zaposlen je bil na upravi Malega lista v Trstu ter hkrati njegov dopisnik. V Tomaju je imel fotografski atelje ter imel pisarno zastopnika tovarne aparatov za posnemanje mleka in zavarovalnice Cattolica. Bil je uspe\xc5\xa1en organizator ilegalne protifa\xc5\xa1isti\xc4\x8dne organizacije TIGR. Z njim so sodelovali Ferdo Bidovec, Fran Maru\xc5\xa1i\xc4\x8d in Zvonimir Milo\xc5\xa1. Hodil je do njih, zlasti k Bidovcu, po ilegalni material v Trst pa tudi sami so mu ga prina\xc5\xa1ali v Tomaj, kje so pri njem imeli tudi sestanke. Bidovec mu je izro\xc4\x8dil tudi predvolilne letake, katere so tigrovci trosili po kra\xc5\xa1kih vaseh pred volitvami 24. marca 1929. Zaradi letakov s protifa\xc5\xa1isti\xc4\x8dno vsebino je bila udele\xc5\xbeba Slovencev na volitvah zelo skromna. \xc5\xa0onc in Franc Bole sta pono\xc4\x8di pred volitvami v Dutovljah snela italijansko zastavo, jo pomazala z blatom in odvrgla v odto\xc4\x8dni kanal. Za\xc5\xbegala sta tudi otro\xc5\xa1ki vrtec v Tomaju, ki pa ni popolnoma pogorel. Tajna celica katere \xc4\x8dlan je bil \xc5\xa0onc je v Se\xc5\xbeani pripravljala atentat na fa\xc5\xa1isti\xc4\x8dnega politika in generala Graziolija. \xc5\xa0onc je pred aretacijo u\xc5\xa1el v Kraljevino Jugoslavijo, kjer se je legitimiral s skupinsko fotografijo, na kateri je bil fotografiran skupaj z bazovi\xc5\xa1kimi junaki. V Jugoslaviji se je poro\xc4\x8dil in imel \xc5\xa1tevilno dru\xc5\xbeino.'